Бзылъхугъэм и дунейр
КъБР-м и Лъэпкъ музейм щагъэлъагъуэ сурэтыщI Азэмэт Светланэ и лэжьыгъэхэр.
КъБР-м и СурэтыщIхэм я зэгухьэныгъэм и правленэм и унафэщI Темыркъан Геннадий гъэлъэгъуэныгъэр къыщызэIуахым жиIащ Азэмэт Светланэ и лэжьыгъэхэр 100-м зэрыщIигъур. Лъэпкъ музейм къищынэмыщIауэ, абыхэм ящыщ куэд ЩэнхабзэмкIэ фондым щагъэлъагъуэ.
— СурэтыщI гъуазджэр фIыуэ зылъагъухэр Азэмэт Светланэ и лэжьыгъэхэм щыгъуазэщ. Абы и дэтхэнэ зы лэжьыгъэри укъэзыгъэуIэбжьщ, узыгъэгупсысэщ, телъыджэщ. Гъуазджэм дихьэххэм мыхэр гъэщIэгъуэн зэращыхъунум шэч къытесхьэркъым, — жиIащ КъБР-м Щэнхабзэм- кIэ и министр Къумахуэ Мухьэдин.
КъБР-м и цIыхубэ сурэтыщI КIыщ Мухьэдин къытеувыIащ Светланэ художник ныбжьыщIэхэм я дежкIэ зэрыщапхъэм, абы и сурэтхэм цIыхухэм яхуиIэ лъагъуныгъэр къызэрыщыгъэлъэгъуам, щIыналъэм и сурэтыщI гъуазджэм хэлъхьэныгъэфI зэрыхуэхъум.
Азэмэт Светланэ 1985 гъэм щыщIэдзауэ Урысейм и СурэтыщIхэм я зэгухьэныгъэм хэтщ. И сурэтхэр хагъэхьащ республикэпсо, щIыналъэ, урысейпсо, дунейпсо (Сирие, Иордание), нэгъуэщI щIыпIэхэм щекIуэкIа гъэлъэгъуэныгъэхэм. И лэжьыгъэхэм ущеплъкIэ, нэрылъагъущ ар зи хъэтI, зи дуней лъагъукIэ зиIэж сурэты- щIу зэрыщытыр. Нэхъыщхьэращи, утыку кърихьа дэтхэнэ зы лэжьыгъэ- ри щхъуэкIэплъыкIэщ, гъэщIэгъуэнщ, узыгъэгупсысэщ.
Азэмэт Светланэ фIыщIэ яхуищIащ гъэлъэгъуэныгъэр къызэзыгъэпэщахэмрэ абы кърихьэлIахэмрэ.
БжьыхьэлI Розэ.
Сурэтхэр Къарей Элинэ трихащ.
